作者:高觀國
標題:賀新郎
內容:月冷霜袍擁。見一枝、年華又晚，粉愁香凍。雲隔溪橋人不度，的皪春心未縱。清影怕、寒波搖動。更沒纖毫塵俗態，倚高情、預得春風寵。沈凍蝶，掛麼鳳。一杯正要吳姬捧。想見那、柔酥弄白，暗香偷送。回首羅浮今在否，寂寞煙迷翠攏。又爭奈、桓伊三弄。開遍西湖春意爛，算群花、正作江山夢。吟思怯，暮雲重。